Hou die liefdespot aan die prut!
Met Cupido se pyltjies wat wild en wakker rondvlieg, veral gedurende die maand van die liefde, is die groot uitdaging altyd om seker te maak dat jy iets spesiaals doen wanneer jy iemand se hart wil wen. 'n Piekniek bly altyd 'n goeie idee, skryf Alita Steenkamp.
Alhoewel Valentynsdag deur geliefdes gekaap word, kan jy natuurlik buiten jou eggenoot, verloofde, kêrel of meisie, enigiemand wat vir jou spesiaal is, saamnooi: jou kinders, jou ouers, 'n eensame vriendin of vriend… Dit maak nie regtig saak nie. Piekniektyd gaan oor kwaliteittyd, want jy kuier heerlik in die buitelug, geniet die samesyn van spesiale mense en die kos en drinkgoed plaas die kersie op die koek. Al is Valentynsdag verby, maak dit nie regtig saak nie. Elke dag saam met jou geliefde is mos spesiaal!
Foto: Fotograaf Gielie Hoffmann
Dinge kan skeefloop ...
Soms kan dinge met 'n beplande Valentynspiekniek egter lelik skeefloop, vertel Gielie Hoffmann, 'n ambassadeur vir Afrikaans. Vandag kan Gielie maar net lag oor die keer toe al sy planne vir 'n romantiese Valentynspiekniek behoorlik skipbreuk gely het.
"Dinge het al skeef begin loop op die 13de Februarie toe ek my kar ingevat het vir 'n diens. Die werktuigkundige het my verseker dat ek my kar teen die middag sal kry. Die middag het dit egter nie gebeur nie en hulle het my laat weet hulle wag nog vir 'n onderdeel. Ek was nog heel vriendelik en het gesê dis geen probleem nie, maar ek sal die kar beslis die volgende dag nodig hê. My ryding waarmee ek oor die weg moes kom terwyl my kar gediens word, was 'n ou plaasbakkie. Die bakkie was 'n regte werkesel met die nodige stampe en stote en beslis nie die voertuig om 'n meisie op 'n romantiese afspraak uit te neem nie.
"Die volgende middag teen toemaaktyd was my kar steeds nie gereed nie, en ek het besef ek sou maar die ou bakkie as wiele moes gebruik. Vroeër daardie dag het ek gegaan en op 'n baie mooi plek op ons plaas, alles gereed gekry vir die piekniek. Daar was selfs 'n sagte donskombers om op te sit. Ek het ook baie moeite gedoen met lekker happies om te eet.
"Die meisie het gegiggel toe ek met Ou Werkesel by haar woonplek stop, maar gelukkig was sy 'n gawe mens en dit was nie regtig 'n probleem nie. Terwyl ons ry, het dit begin drup en ons het maar net vir mekaar gekyk. "Toemaar wat, op die plaas sal dit nie reën nie," het ek haar gerusgestel en by die plek wat ek mooi gemaak het en waar die piekniek gewag het, stilgehou. Ons het net gaan sit en begin eet, toe die reën meteens lostrek soos wat net 'n tipiese Transvaalse donderstorm kan doen. Die een oomblik is daar nog niks nie, en die volgende oomblik kom die reën in emmers water neer. Ons het rondgeskarrel om alles so gou as moontlik agter op die bak te gooi, maar teen die tyd wat ons alles bymekaar gehad het, was ons sopnat. Die kos agter op, was vir alle praktiese doeleindes, oneetbaar en niks werd nie.
"Teen daardie tyd was al die ander eetplekke waarheen sy wou gaan, al vol gewees. Dit is immers Valentynsaand. Ons het boonop glad nie gelyk soos mense wat in 'n eetplek kan instap nie. Ons enigste opsie was om by 'n KFC stil te hou en iets te koop om te eet. Van daar af het ek maar na haar woonplek gery en haar gaan aflaai. Sopnat, met net KFC vir aandete en geen romantiese kerslig nie, het alles maar taamlik rampspoedig geëindig.
"Nie lank daarna nie het ek en sy uitgemaak. Ek hoop nie my enigste poging tot 'n romantiese piekniek het die verhouding gekelder nie, maar die kanse is seker maar daar dat dit wel het. So ja, 'n kar wat nie klaar gediens was nie, 'n onverwagse reënbui, KFC as 'n romantiese ete… alles het verkeerd geloop. Miskien sal ek eendag moet probeer om op hierdie rekord te verbeter."
Dalk het jy al iewers 'n bloutjie geloop, nes Gielie. Moenie dat dit jou stuit om die kans te waag vir 'n heerlike piekniek nie. Jy gaan beslis iemand uitboul wanneer jy die heerlike geregte, ontwikkel deur twee ambassadeurs vir Afrikaans, vir jou piekniekmandjie gereed kry.
Lensie-en-eiervrugslaai is ideaal vir 'n piekniek
Heleen Meyer, 'n gekwalifiseerde huishoudkundige, is ook die skrywer van gewilde resepteboeke soos Onthoukos, Kos is op die Tafel en Maak Vyf. Op 'n Maandagoggend is sy 'n gereelde gesig op kykNET DStv se Groot Ontbyt-program waar sy maklike, bekostigbare en gesonde kosblik-idees vir die hele gesin deel.
Heleen sê al het sy nie regtig erg aan die bohaai wat oor Valentynsdag gemaak word nie, bly dit vir haar lekker om haar geliefdes, enige tyd van die jaar, met 'n spesiale ete te bederf.
"Dis vir my 'n manier om liefde en respek te betoon en 'n manier om wonderlike samesyn tussen mense te skep," sê sy. Heleen se keuse vir die piekniekmandjie is 'n lekker Lensie-en-eiervrugslaai en heerlike Sjokolade-brownies as 'n soet bederf. "Die twee resepte kan vooraf berei word en is ewe maklik om in te pak. Dis met algemene en bekende bestanddele gemaak, maar die kombinasie van geure en teksture in die slaai is altyd 'n verrassing. Die brownies is net een van daardie resepte wat jy beslis in jou arsenaal van geliefde en beproefde resepte móét hê."
Wat is 'n maaltyd sonder iets soets daarby?
Annelien Pienaar, ook 'n trotse ambassadeur vir Afrikaans, se eerste resepteboek, Boerekos met 'n Twist het verlede jaar verskyn. Annelien is ook 'n gereelde medewerker op die Groot Ontbyt. As ma van drie Filistyne, soos sy hulle noem, weet sy behoorlik hoe om die kosblikke vol te hou.
Annelien sê eintlik moes daar in elke week 'n Valentynsdag gewees het. Sy hou daarvan om haar mense met 'n spesiale ete te bederf, en doen dit elke liewe naweek. "By my sal jy altyd sjokolade as nagereg kry. Ek kies juis 'n heerlike Toweragtige sjokoladetert vir die piekniek. Wanneer ek dink aan piekniek, sien ek in my oë ons plaasdam se wal, of onder by die rivier op die plaas. Die kersies se rooi in die nagereg maak mooi en wys die volheid van liefde. Die glans nooi jou uit om te geniet wat nóú in jou bord is. Vir my lê die lekker van saamkuier om 'n tafel of op 'n piekniekkombers, in die samesyn. Dit maak die gesinsbande net sterker en ons kinders leer wat liefde is. Daarom deel hulle altyd saam met ons in die vreugde van Valentynsdag."
Vonkelwyn gee altyd ekstra sprankel aan enige geleentheid. Daar is ook nie-alkoholiese vonkelwyn beskikbaar wat net soos die ware Jakob proe.
Nuttige items om te onthou, is: sonskerm, insekweerder, 'n skerp mes, 'n snybord, glase en borde.
Sny 'n paar rooi harte van papier of plaas sjokoladehartjies in die mandjie tussen die ander eetgoed om 'n romantiese atmosfeer te skep.
Klein dingetjies, soos mooi servette of 'n rooi lintjie wat om die wynglas se steel gebind is, maak dit meer spesiaal.
Skakel af die fone en pak dit weg. Fokus op die geselskap en die heerlike kos en wyn.
Indien die weer dit nie toelaat nie, kan 'n piekniek op 'n kombers in die voorkamer net so goed werk. Skep die regte atmosfeer met 'n paar kerse.
Sit terug en geniet die heerlike kos en jou maat of vriendin of kind se geselskap. Moenie altyd vir Valentynsdag wag om 'n spesiale geleentheid te geniet nie.
Bestanddele - Tert
1 E kraanwater
125 g botter (moet botter wees, gesout is reg)
40 g kakao, gesif
¼ t kremetart vir styf klits van eierwitte
Voorverhit oond na 150 ℃. Smeer 'n ronde koekpan met koekpansmeer en plaas eenkant. Kry 'n oondpan waarin die koekpan gemaklik sal pas. Panafmetings is 22 cm. 'n 25 cm-pan sal ook reg wees.
Smelt botter en laat afkoel. Verhit melk en room tot liggaamstemperatuur en laat afkoel.
Klits eiergele, suiker en water saam vir 3 minute en klits die botter in 'n dun straaltjie by.
Sif die koekmeel, kakao en sout saam en meng goed met die eiermengsel en voeg die melk by en vou in.
Klits die eierwit met kremetart tot stywe punt-stadium, vou in beslag in. Die beslag is nou baie loperig en die eierwitte is half skuimend bo-op en wil nie mooi inmeng nie, asof dit weer opstyg na bo. Moet egter nie te veel meng nie. As die streperigheid verdwyn, giet dan in gesmeerde pan.
Maak die pan tot 5 mm van bo af vol. Dit kook nie oor nie en sal net soos 'n soufflé na bo rys en weer afsak wanneer dit afkoel.
Giet beslag in 22 cm ronde koekpan. Kook 'n ketel met water en giet die kokende water in die oondpan. Plaas die koekpan met beslag in die oondpan en bak dan vir 50-60 minute by 150 ℃.
Sodra die koek gaar is, verwyder uit die waterbad en laat goed afkoel by kamertemperatuur.
Plaas dan oornag in koekpan in die yskas om ferm te word en te set. Keer die volgende oggend uit en giet die sjokolade-ganache oor die koue koek. Plaas weer in yskas en bedien koud.
Bestanddele - Ganache
1½ k sjokoladesplinters (goeie kwaliteit sjokolade)
Plaas die suiker, kakao, water, botter en gouestroop in 'n kastrol en verhit sodat die suiker smelt. Sodra die suiker gesmelt het, kook vir 2 minute en verwyder van hitte.
Voeg die sjokoladesplinters en room by die warm mengsel en moenie roer nie, draai die kastrol in die rondte. Die sjokolade sal baie vinnig smelt as dit 'n goeie gehalte sjokolade, soos bv. Lindt 70-90% is.
Klits dan met ballonklitser deeglik deur. Laat die mengsel goed afkoel en plaas dan verder in yskas vir 30 minute voordat dit op die koek gesmeer word.
Plaas verkoelde koek op 'n mooi koekbord. Smeer die ganache met 'n slaplem-mes oor die koek.
Plaas in yskas tot bediening. Versier met vars bessies, soos framboos (raspberries) of kersies!
Die oorblywende sous kan gehou word vir iets soos plaatkoekies of wafels, 'n malvalekkerbraai, ens. Raklewe - 8 weke in die yskas.
Hoendersosaties met 'n sousie by, is een van my gunstelinghappies om in die Filistyne se kosblikke te pak. In die Boerekos met 'n Twist-kookboek is daar Ouma Hantie se Knoffelroomsous en op die webtuiste die Pindakaassous. Marineer die hoender in 'n eenvoudige jogurt-en-olyfolie-sous en die hoender is heerlik sappig. Daar kan ook stukkies groente tussen die vleis ingeryg word indien jy verkies om so 'n "chargrilled" smaak in die sosaties te kry.
6 lang sosatiestokkies vir 2 ure in yswater geweek
1 k gewone jogurt of appelkoosjogurt
¼ t matige kerriepoeier (sambal)
¼ t fyn knoffel
1 t fyn fenegriek (fenugreek by Natures Choice se rakprodukte)
Bedien met Pindakaassous, beskikbaar op die webtuiste.
Sny die borsie in 8 stukkies en ryg op stokkies. Moenie te styf ryg nie, want die marinade moet tussen die vleis kan ingaan.
Meng die res van die bestanddele saam en giet oor die sosaties.
Marineer in yskas vir twee ure of langer. Ek vries die vleis ook so en haal uit en gebruik soos nodig. Sousresep verdubbel baie goed.
Braai die sosaties oor die kole of op 'n riffelpan wat goed vooraf verhit is.
15 ml (1 e) Westfalia knoffelgegeurde avokado-olie
250 ml (1 k) rou bruinlensies, afgespoel
'n handvol vars roket- en basiliekruidblare.
Verhit die twee olies oor matige hitte in 'n braaipan en soteer eiervrug, ui en roosmaryn bietjie vir bietjie tot goudbruin. Voeg meer olie by indien nodig. Skep eiervrugmengsel terug in die pan en roer die suurlemoensap by.
Plaas die lensies met die roosmaryntakkies en 'n knippie sout in dieselfde pan. Giet 500 ml (2 k) water oor en verhit oor matige hitte tot kookpunt. Stel die hitte laer en prut met die deksel op vir 30 minute of tot sag. Haal die roosmaryntakkies uit.
Vervang die fetakaas met bokmelkkaas of sit voor met jogurt en kruisementblare.
Wanneer granate in seisoen is, vervang die songedroogde tamaties daarmee. (http://heleenmeyer.co.za/2017/11/24/lekkerste-lensie-eiervrugslaai/)
Vir 'n piekniek kan dit in klein blokkies of driehoekies gesny word en sonder die sous voorgesit word.
250 ml melk (of ingedampte melk of helfte melk en helfte room)
Voorverhit die oond tot 180 °C en smeer 'n oondbak of bakplaat van ongeveer 16 x 25 x 3 cm met botter. Die grootte van die bak is belangrik vir die regte baktyd en die beste resultaat.
Smelt die botter en suiker oor lae tot matige hitte in 'n kastrol en roer deurentyd tot die suiker opgelos / gesmelt is. Verwyder die kastrol van die plaat. Sif die droë bestanddele saam en roer met die vanieljegeursel, in die kastrol, by die bottermengsel in. Meng deeglik.
Roer die eiers bietjie vir bietjie by en roer deeglik na elke byvoeging. (As die mengsel te warm is en die eier laat stol, moet dit eers effens afkoel.)
Roer die sjokolade en neute deur en skep die deeg in die gesmeerde bak.
Bak 25-30 minute of net tot 'n tandestokkie/toetspen skoon uitkom. Toets op meer as een plek, ingeval jy dalk gesmelte sjokolade raaksteek, wat die stokkie nat laat lyk. Druk ook liggies in die middel op die poeding - as dit net gestol is, is dit gereed. Dit stol verder soos dit afkoel. Bak nog 5 minute indien nodig. Moenie te lank bak nie, anders word dit droog en hard.
Sous: Berei intussen die sous, indien jy beplan om dit voor te sit. Plaas al die bestanddele, behalwe die kakao en mielieblom, in 'n klein kastrolletjie. Verhit oor lae hitte en roer gereeld tot die suiker en sjokolade gesmelt is.
Bring die sous stadig tot kookpunt en prut 5 minute. Meng kakao en mielieblom met 'n bietjie water en roer by die sous. Roer deurentyd tot die sous verdik.
Sny poeding in blokkies en sit warm of teen kamertemperatuur met die sous en roomys voor. (http://heleenmeyer.co.za/2017/05/12/sjokolade-brownies/)